TEAM INDIA
భారత్‌-ఆస్ట్రేలియా సిరీస్‌కు పాతరూల్స్‌
న్యూఢిల్లీ: క్రికెటర్లలో క్రమశిక్షణ, ఆటలో నాణ్యత పెంచేందుకు ఐసిసి క్రికెట్‌లోకి కొత్త రూల్స్‌ని ఈ నెలలో ప్రవేశపెట్టనుంది. అయితే…సెప్టెంబర్‌ 17 నుంచి జరగనున్న భారత్‌, ఆస్ట్రేలియా సిరీస్‌కు మాత్రం ఈ రూల్స్‌ నుంచి మినహాయింపు లభించింది. మైదానంలో దురుసుగా ప్రవర్తించిన క్రికెటర్‌పై తక్షణమే అంపైర్లు చర్య తీసుకోవడం, బ్యాట్‌ పరిమాణంలో ఆంక్షలు, డిఆర్‌ఎస్‌లో మార్పులు తదితర రూల్స్‌ ఇందులో ఉన్నాయి. సెప్టెంబర్‌ 28నుంచి ఈరూల్స్‌ అమలులోకిరానున్నట్లు ఐసిసి ప్రకటిం చగా.. అక్టోబర్‌ 13 వరకు జరగనున్న భారత్‌,ఆస్ట్రేలియా సిరీస్‌కి మాత్రం ఇవి వర్తించవని తాజాగా వెల్లడించింది. సెప్టెంబర్‌ 28 నుంచి జరగనున్న శ్రీలంక-పాకిస్తాన్‌, బంగ్లాదేశ్‌-దక్షిణాఫ్రికా టెస్టు సిరీస్‌లకి ఐసిసి కొత్త రూల్స్‌ వర్తిస్తాయి. కానీ…ఈనెల మధ్యలోనే ఆరంభమయ్యే భారత్‌- ఆస్ట్రేలియా సిరీస్‌కి మాత్రం ఇవి వర్తించవు. ఈ సిరీస్‌ అక్టోబర్‌ మధ్య వరకు కొనసాగినా…ఒకే సిరీస్‌లో రెండు రూల్స్‌ ఉండకూడదనే ఉద్దేశ్యంతో మినహాయింపు ఇస్తున్నాం..అని ఐసిసి ఒక ప్రకటనలో తెలిపింది. కొత్త రూల్స్‌లో డిఆర్‌సిని అంపైర్‌ కాల్‌గా పేరు మారుస్తున్నారు. ఆటగాళ్లు ఎవరైనా దురుసుగా ప్రవర్తిస్తే…ఫుట్‌బాల్‌ ఆటగాళ్ల తరహాలో అంపైర్లు క్రికెటర్లని మైదానం నుంచి వెలుపలికి పంపించేయవచ్చు.క్రీజులోని బ్యాట్స్‌మెన్‌ ఒకసారి వచ్చి…బెయిల్‌ పడుతున్న సమయంలో బ్యాట్‌ లేదా పాదం గాల్లో ఉన్నా ఇకపై ఔట్‌ కాదు.